Siekdama pagerinti konsultacijų grąžinimo klausimais kokybę, Komisija, atsižvelgdama į Europos migracijos tinklo veiklą, parengė ES konsultavimo grąžinimo klausimais sistemą, kuri valstybių narių organizacijoms teikia rekomendacijas kuriant, valdant ir plėtojant konsultavimo struktūras valstybėse narėse. Ši sistema yra pavyzdys kuriant arba vykdant nacionalines konsultavimo grąžinimo klausimais programas ir sprendžia konsultavimo problemas skatindama gerąją patirtį ir teikdama rekomendacijas. Be to, kartu su Tarptautiniu migracijos politikos vystymo centru (ICMPD) ir FRONTEX, Europos grąžinimo ir reintegracijos tinklas kuria bendrą konsultantų grąžinimo klausimais mokymo programą, kurioje sutelkiamas dėmesys į konsultantams reikalingus įgūdžius ir kompetencijas. FRONTEX dalyvavimu kuriant šią programą užtikrinamas papildomumas su agentūros veikla mokyti ekspertus grąžinimo politikos kaip nuolatinio korpuso narius.

Strategijoje nustatomas naujas, labiau koordinuotas ir integruotas požiūris į remiamų savanoriško grįžimo ir reintegracijos sistemų ir veiksmų trečiosiose šalyse kūrimą, skatinimą ir įgyvendinimą, siekiant užmegzti geresnius ryšius su kitomis vystymosi iniciatyvomis, sustiprinti trečiųjų šalių gebėjimus reintegruoti savo piliečius ir atsakomybę už tai bei padaryti sistemas tvarias. Šioje strategijoje laikomasi bendrų naujo migracijos ir prieglobsčio pakto tikslų ir jie yra skatinami, įskaitant valdymo struktūras ir bendradarbiavimo grąžinimo ir readmisijos srityse mechanizmą, išdėstytą pasiūlyme dėl reglamento dėl prieglobsčio ir migracijos valdymo. Be to, šios strategijos įgyvendinimas padėtų padaryti naujajame pakte siūlomą pasienio procedūrą dėl grąžinimo veiksmingesnę, skatinant greitą savanorišką grįžimą nuo ES išorės sienų, taip sumažinant asmenų, kuriems taikoma pasienio procedūra, buvimo trukmę ir maksimaliai padidinant jos veiksmingumą. Veiksminga pasienio procedūra dėl grąžinimo taip pat palengvins savanorišką grįžimą ir jį paskatins, nes žmonės bus prieinami ir labiau linkę bendradarbiauti su valdžios institucijomis. Įgyvendinant šią strategiją ES gali geriau reaguoti į migracijos spaudimo situacijas, palengvindama savanoriško sugrįžimo rėmimą, kaip išdėstyta Prieglobsčio ir migracijos valdymo reglamente, taikydama bendrą sistemą, kuri sumažina susiskaidymą ir stiprina valstybių narių bendradarbiavimą.

Tvarumo stoka, be kita ko, dėl kilmės šalių atsakomybės ir gebėjimų trūkumo. Šalys partnerės reintegraciją paprastai vertina kaip teigiamą bendradarbiavimo dėl readmisijos aspektą. Tačiau dėl nepakankamų gebėjimų nedaug trečiųjų šalių sugeba valdyti reintegracijos procesą ir užtikrinti pakankamą veiklos koordinavimą su nacionalinėmis migracijos ir vystymosi strategijomis. Pavyzdžiui, šaliai partnerei, norinčiai dalyvauti teikiant reintegracijos paslaugas grįžtantiems piliečiams, gali trūkti valdymo struktūros, personalo, turinčio reikalingų įgūdžių (įskaitant paramos teikėjų teikiamos paramos valdymą ir stebėseną) ir gebėjimo teikti viešąsias paslaugas, specialiai pritaikytas grąžinamų asmenų ekonominiams, socialiniams ir psichosocialiniams poreikiams. Be to, vietos reintegracijos pagalbos teikėjams gali trūkti gebėjimų. Dėl to reintegracijos procesams gali trūkti tvarumo ir jie gali būti labai priklausomi nuo paramos teikėjų ir veiklos partnerių, taip pat gali būti suskaidyti dėl nepakankamo paramos teikėjų finansuojamų programų suderinamumo.

Kartu valstybių narių valdžios institucijos turėtų labiau naudoti visą FRONTEX teikiamą operatyvinę pagalbą. Be to, kad FRONTEX perima Europos grąžinimo ir reintegracijos tinklo veiklą, ji kuria bendras reintegracijos paslaugas, kurios suteikia valstybėms narėms lankstumo, reikalingo nustatyti pagalbą kiekvienu atveju, užtikrina paslaugų turinio ir kokybės nuoseklumą ir palengvina dviejų vyriausybių bendradarbiavimą grįžimo ir reintegracijos srityse. Nuolatinio korpuso sukūrimas kartu su grįžimo ekspertais, teikiančiais specializuotą pagalbą, dar labiau padidins agentūros vaidmenį šioje srityje ir įgyvendinant šią strategiją. FRONTEX sukūrus specialų padalinį, kuriam vadovaus vykdomojo direktoriaus pavaduotojas, agentūra galės vykdyti savo išplėstus įgaliojimus grąžinimo srityje.

Duomenys bus renkami geriau dėl iš dalies pakeisto Reglamento dėl Bendrijos migracijos statistikos, nes valstybės narės pradės teikti duomenis apie grąžinimo rūšį ir gautą pagalbą, ypač apie savanorišką grįžimą ir reintegraciją. Be to, įsigaliojus ES atvykimo ir išvykimo sistemai ir pradėjus veikti Šengeno informacinei sistemai neteisėtai esančių trečiųjų šalių piliečių grąžinimui, bus prieinama papildoma informacija apie savanoriško išvykimo laikotarpio suteikimą ir savanorišką neteisėtų migrantų grįžimą iš ES. Prisidės ir iš dalies pakeistas pasiūlymas dėl EURODAC sistemos; pagal jį bus registruojama informacija, ar neteisėtiems migrantams buvo suteikta savanoriško grįžimo ir reintegracijos pagalba. Galiausiai, informuotumo apie migracijos padėtį ir jos analizės (angl. MISAA) ataskaitos taip pat suteiks operatyvinių žinių ir leis geriau išmanyti padėtį, susijusią su grąžinimu Sąjungoje. Šie pokyčiai leis patikimiau ir išsamiau apžvelgti savanoriško grįžimo ir reintegracijos pagalbos prieinamumą, jų naudojimą ir veiksmingumą ES. Surinkus visus šiuos duomenis sistemingai ir nuosekliai, padidės savanoriško grįžimo patikimumas, todėl valstybės narės bus paskatintos dažniau naudoti savanorišką grįžimą.

Pagal naują paktą siūloma teisinė sistema leistų šalinti šiuos trūkumus ir pritaikyti labiau konsoliduotą valdymo modelį, grindžiamą Prieglobsčio ir migracijos valdymo reglamentu. Pasiūlyme dėl Grąžinimo direktyvos naujos redakcijos nustatomas bendras pagrindas siekiant suderinti nacionalines savanoriško grįžimo ir, jei reikia, reintegracijos programas, ir pateikiamos geresnės taisyklės, skirtos pagerinti migrantų bendradarbiavimą ir sumažinti pasislėpimų skaičių. Be to, kartu su iš dalies pakeistu pasiūlymu dėl Prieglobsčio procedūrų reglamento, juo siekiama sumažinti grąžinimo procedūrų trukmę ir apskritai supaprastinti grąžinimo procedūras ir padaryti jas veiksmingesnes, kartu užtikrinant, kad visais grąžinimo proceso etapais būtų gerbiamos grįžtančiųjų teisės, visų pirma pagrindinė teisė į veiksmingą teisinę gynybą. Tai savo ruožtu bus naudinga įgyvendinant savanorišką grįžimą. Šioje strategijoje nustatyti užmojai ir tikslai turėtų atsispindėti vykstančiose derybose su Europos Parlamentu ir Taryba dėl naujojo pakto, ypač dėl paramos pažeidžiamiems asmenims ir konsultavimo. Kalbant apie Grąžinimo direktyvą, Komisija rems siekį rasti kompromisą tarp abiejų teisėkūros institucijų, siekdama užtikrinti, kad teisinėje sistemoje būtų visiškai palaikomas strateginis savanoriško grįžimo naudojimas.

ES delegacijos, remiamos Europos migracijos ryšių palaikymo pareigūnų, turėtų prisidėti palaikydamos nuolatinį bendradarbiavimą su savo šalių suinteresuotaisiais subjektais, be kita ko, siekdamos geriau suprasti vietos aplinkybes ir prioritetus, nustatyti gebėjimų stiprinimo poreikius ir koordinuoti finansinę ir operatyvinę paramą. Kartu, kai tai bus įmanoma ir to prireikus, jos palengvins keitimąsi informacija ir veiksmų koordinavimą tarp valstybių narių, laikydamosi Europos komandos požiūrio.

Trumpai apie konsultavimą grąžinimo klausimais Sėkmingas savanoriško grįžimo procesas prasideda pritaikyta veikla ir dialogu tarp konsultanto ir migranto, per kurį migrantas laiku gauna naujausios ir aktualios informacijos apie savo statusą ir pasiūlymą gauti savanoriško grįžimo pagalbą. Šis dialogas turėtų vykti kuo ankstesniu migracijos proceso etapu, įskaitant per prieglobsčio procedūras, jei to reikia, pavyzdžiui, asmenims, atvykstantiems iš šalių, kurių piliečių prieglobsčio prašymų patenkinama mažai. Šiuo procesu migrantui turėtų būti padedama suplanuoti saugų ir orų grįžimą, taip pat turėtų būti sukuriamas migranto ir konsultanto tarpusavio pasitikėjimas. Vedant dialogą reikia atsižvelgti į migranto asmeninius poreikius ir pažeidžiamumą bei aptarti dalykus, kurie jam kelia susirūpinimą. Ypač nepilnamečių atveju konsultacijos turi būti teikiamos vaikui suprantama kalba, per jas turėtų būti atsižvelgiama į konkrečią nepilnamečio padėtį ir vaiko interesus. Konsultacijų metu reikalingas daugelio valdžios institucijų valstybiniu, savivaldybių ir vietos lygmenimis, taip pat kitų suinteresuotųjų subjektų, įskaitant prieglobsčio institucijas, glaudus bendradarbiavimas ir keitimasis informacija. Per dabar vykstančią pandemiją vis dažniau naudojamos internetinės konsultacijos ir tai toliau bus naudinga teikiant nuotolines konsultacijas. Teikiant konsultacijas internete konsultacijose gali dalyvauti reintegracijos paslaugų teikėjai, o tai gali palengvinti tolesnes derybas.

Svarbu migrantams kuo anksčiau pateikti savalaikę, naujausią ir patikimą informaciją konsultuojant juos asmeniškai arba internetu. Komisija kartu su Europos migracijos tinklu periodiškai peržiūrės ir atnaujins ES konsultavimo grąžinimo klausimais sistemą, kad galėtų dalytis naujausia geriausia patirtimi kaip kurti ir valdyti nacionalines struktūras, skirtas teikti konsultacijas grąžinimo klausimais.

Be to, Komisija bendradarbiaus su FRONTEX, kad specialistams sukurtų, kaip ilgalaikį tikslą, išsamią mokymo programą grąžinimo klausimais, kurią vykdant būtų mokoma apie visus grąžinimo politikos aspektus ir praktiką. Mokymo grąžinimo klausimais programoje bus specialūs savanoriško grįžimo ir reintegracijos moduliai, tačiau jais neapsiribojama, ir bus įtrauktos esamos priemonės, tokios kaip ES konsultavimo grąžinimo klausimais sistema ir bendra konsultantų grąžinimo klausimais mokymo programa. Kai tai tinkama, taip pat galėtų prisidėti atitinkami kilmės šalių suinteresuotieji subjektai. FRONTEX rems valstybes nares, kaip nuolatinio korpuso dalį dislokuodama ekspertus grąžinimo klausimais, išmokytus konsultuoti šiais klausimais.

Siekiant palengvinti prieigą prie informacijos ir dalijimąsi informacija apie esamas galimybes ir palengvinti nukreipimus tarp konsultantų grąžinimo klausimais ir paslaugų teikėjų, reikėtų geriau naudoti esamas informacines priemones, visų pirma Grąžinimo ir reintegracijos pagalbos inventorių ir Reintegracijos pagalbos priemonę. Reikia pagerinti šias žinių valdymo priemones tam, kad būtų galima supaprastinti Reintegracijos pagalbos priemonės naudojimą konsultacijose grąžinimo klausimais ir nukreipimo procese, taip pat kad būtų galima palengvinti reguliarų informacijos atnaujinimą ir analizavimą naudojant Grąžinimo ir reintegracijos pagalbos inventorių. Tai padės stebėti programas, jas kuo plačiau naudoti ir pagerinti jų kokybę.

Tolesni veiksmai

-Valstybės narės turėtų kuo anksčiau aktyviai ir veiksmingai vykdyti informavimo veiklą neteisėtiems migrantams, tinkamai atsižvelgdamos į jų pažeidžiamumą, ir, vadovaudamosi ES konsultavimo grąžinimo klausimais sistema, sukurti veiksmingas konsultavimo grąžinimo klausimais struktūras (tiek asmeninėms fizinėms konsultacijoms, tiek konsultacijoms internete). -Europos grąžinimo ir reintegracijos tinklas turėtų iki 2022 m. vidurio baigti rengti bendrą konsultantų grąžinimo klausimais mokymo programą. -FRONTEX, priėmusi bendrąją mokymo programą, turėtų sustiprinti savo mokymą konsultuoti grąžinimo klausimais, visų pirma skirtą grąžinimo ekspertams. -Valstybės narės turėtų reguliariai ir dažnai atnaujinti Grąžinimo ir reintegracijos pagalbos inventorių ir supaprastinti Reintegracijos pagalbos priemonės naudojimą konsultavimo grąžinimo klausimais ir nukreipimo procesuose. Komisija reguliariai mokys, kaip tai padaryti. -FRONTEX padedama Komisija turėtų toliau plėtoti ES lygmens informacines priemones, tokias kaip Grąžinimo ir reintegracijos pagalbos inventorius ir Reintegracijos pagalbos priemonė, be kita ko, skatindama jų suderinamumą su nacionalinėmis grąžinimo bylų valdymo sistemomis, ir užtikrinti joms tinkamas valdymo struktūras.

3.5. Pagalbos kokybės užtikrinimas

Pagalba savanoriško grįžimo atveju apima daugybę prieš grįžimą vykdomų veiklų, įskaitant konsultavimą, medicininę ir psichologinę pagalbą, taip pat finansinę, teisinę ir logistinę pagalbą kelionėms. Tokia pagalba dažnai teikiama kartu su pagalba po atvykimo ir reintegracija, siekiant padėti grąžinamam asmeniui rasti ar sukurti naujų galimybių šalyje, į kurią jis grąžinamas, įskaitant vietos bendruomenių įsitraukimą iš karto po atvykimo ir ilgesnį laiką.

Pagal nacionalinę lyderystę vieno langelio principu veikiančios reintegracijos paslaugos Tunise ES patikos fondas Afrikai finansuoja socialinę ir ekonominę reintegraciją ir padeda sukurti Tuniso vadovaujamą reintegracijos mechanizmą. Tikslas yra sustiprinti Tuniso valdžios institucijų gebėjimus vykdyti reintegraciją centriniu ir vietos lygmenimis ir sustiprinti ES valstybių narių veiksmų koordinavimą skatinant nukreipti migrantus į nacionalinį reintegracijos mechanizmą. Armėnijoje Europos grąžinimo ir reintegracijos tinklas remia Reintegracijos orientavimo centrą, įsteigtą bendradarbiaujant su nacionalinėmis valdžios institucijomis; jame teikiamos konsultacijos, nukreipiama pas paslaugų teikėjus ir į vietos bei tarptautinius projektus; šis centras taip pat vykdo reintegracijos plano įgyvendinimo stebėseną. Iš šių projektų matyti, kaip, naudodamos reikiamą institucinę paramą, kilmės šalys gali sukurti vieno langelio principą visiems reintegracijos etapams, pasitelkdamos nacionalinį nukreipimo į reintegracijos paslaugų teikėjus mechanizmą.

Ši pagalba turėtų būti pritaikyta individualiai, teikiama atvykus ir ją teikiant turėtų būti atsižvelgiama į individualius, ypač pažeidžiamų grupių, gebėjimus ir konkrečius poreikius. Vaikų atveju kiekvienu atveju atskirai reikėtų įvertinti konkrečias sąlygas šalyje, į kurią grįžta, atsižvelgiant į jo asmenines ir jo šeimos aplinkybes. Tai užtikrintų, kad atvykę migrantai gautų reikiamą pagalbą ir kad jų grįžimas būtų tvarus. Nelydimų nepilnamečių ir vaikų migrantų poreikiai yra pagrindiniai ES prieglobsčio ir migracijos valdymo sistemos politiniai prioritetai. Teikti kokybišką paramą vaikams savanoriško grįžimo ir reintegracijos kontekste ir pirmiausia atsižvelgti į vaiko interesus yra labai svarbu, kad jie galėtų kurti ateitį kilmės šalyje.

Aukštos kokybės pagalba pagerina galimybes tvariai reintegracijai. Tačiau trūksta bendrų kokybės standartų kuriant savanoriško grįžimo ir reintegracijos pagalbos turinį ir formą bei vertinant reintegracijos paslaugų teikėjų, kuriuos naudoja ES ir valstybės narės, gebėjimą sėkmingai siūlyti tokią pagalbą trečiosiose šalyse. Tai nulėmė didelius pagalbos kokybės, turinio ir nuoseklumo skirtumus, priklausomai nuo grąžinančios valstybės narės, susijusios trečiosios šalies ir reintegracijos pagalbos teikėjo. Be to, skirtingi paramos teikėjai, valdžios institucijos, reintegracijos pagalbos teikėjai ir vietos partneriai dažnai taiko skirtingus kriterijus vertindami sistemų sėkmę, o dėl to tampa sunku palyginti informaciją apie reintegracijos pagalbą ir sumažėja tokių duomenų vertė formuojant politiką.

Bendrų standartų trūkumas kartu su nacionalinių programų susiskaidymu gali turėti neigiamų pasekmių tiek neteisėtų migrantų, tiek trečiųjų šalių susitaikymo su grąžinimu lygiui. Visų pirma tai turi įtakos bendrai kelių valstybių narių su FRONTEX pagalba vykdomai veiklai arba grąžinimo rėmimo veiklai.

Reaguojant į šiuos trūkumus, labai svarbu, kad savanoriško sugrįžimo ir reintegracijos pagalbos teikėjų darbas atitiktų aukštus standartus. Komisija sukurs reintegracijos paslaugų teikėjų kokybės sistemą, pagal kurią bus nustatomi bendri standartai ir kurią būtų galima remti ES finansavimu. Šie standartai apims organizacinius ir projektų valdymo reikalavimus bei sąlygas teikti materialinę paramą. Pagal šią kokybės sistemą taip pat bus nustatyti pagrindiniai veiklos rodikliai, įskaitant savalaikiškumo, standartų laikymosi ir paslaugų lygio rodiklius, o tai leis gauti kokybiškesnius ir labiau palyginamus duomenis apie reintegracijos pagalbą. Įgyvendinant šią sistemą bus tinkamai atsižvelgta į konkrečius pažeidžiamų grupių, tokių kaip nelydimi nepilnamečiai, šeimos, neįgalieji ar prekybos žmonėmis aukos, poreikius. Sistemoje taip pat bus pabrėžiama, kad svarbu skatinti šalių partnerių atsakomybę ir plėtoti vietos reintegracijos paslaugų teikėjų veiklą, kurie, geriau žinodami vietos situaciją, galėtų geriau dirbti vietos kontekste ir būtų ekonomiškai efektyvesni. Kokybės sistemos kūrimas taip pat galėtų būti remiamas šalių partnerių subjektų dalyvavimu.

Naudojant kokybės sistemą padidės pasitikėjimas ES ir jos valstybių narių savanoriško grįžimo ir reintegracijos sistemomis, bus remiamas reintegracijos paslaugų teikėjų gebėjimų stiprinimas, bus padidinta ir suderinta individualios pagalbos kokybė ir turinys bei palengvės programos stebėsena ir vertinimas. Geriau suderinant nacionalinius požiūrius ir teikiant bendras procedūras bei taisykles dėl pagalbos teikimo būdų ir rūšies, kokybės sistema taip pat gali padėti įgyvendinti grąžinimo rėmimą ir padidinti trečiųjų šalių pritarimą bendrai valstybių narių grąžinimo veiklai.

Tolesni veiksmai